钦定古今图书集成/明伦汇编/人事典/第109卷 > 《天隐子养生书》 > 《存想》
## 钦定古今图书集成/明伦汇编/人事典/第109卷 > 《天隐子养生书》 > 《存想》

“存”谓存我之神，“想”谓想我之身。闭目即见自己之目，
收心即见自己之心。心与目皆不离我身，不伤我神，
则存想之渐也。凡人目终日视他人，故心已逐外走；
终日接他事，故目亦逐外瞻。营营浮光，未尝内照，奈
何不病且夭邪？是以归根曰静，静曰复命，成性存存，
众妙之门。此存想之渐，学道之功半矣。